长鸣鸡赋
习嘏 (WeiJin)
嘉鸣鸡之令美，智穷神而八冥。审璇玑之回遽，定昏明之至精。应青阳于将曙，忽鹤立而凤停。乃拊翼以赞时，遂延颈而长鸣。若乃本其形像，详其羽仪。朱冠玉珰，彤素并施。纷葩赫奕，彩色流离。殊姿艳溢，采曜华披。雍容郁茂，飘摇风靡。扇六翮以增晖，舒毛毳而下垂。违双距之岌峨，曳长尾之逶迤。